b"\n_START_ARTICLE_\nHells Angels\n_START_SECTION_\nNorske HA Charters\n_START_PARAGRAPH_\nNorges f\xc3\xb8rste charter var HAMC Trondheim, som ble opprettet i august 1992. Pr 2011 har HAMC chartere i f\xc3\xb8lgende norske byer: Trondheim, Hamar, Oslo, Skien, Stavanger, Troms\xc3\xb8, Drammen og Bergen. I tillegg er flere klubber tilknyttet HAMC som supportklubb (vennskapsklubb).\n_START_SECTION_\nKriminalitet\n_START_PARAGRAPH_\nHAMC var selve symbolet p\xc3\xa5 den \xc2\xablovl\xc3\xb8se\xc2\xbb (outlaw) biker-motkulturen p\xc3\xa5 1960-tallet. Det amerikanske f\xc3\xb8derale politiet FBI antar at Hells Angels innkasserer mer enn 1 milliard amerikanske dollar i \xc3\xa5ret p\xc3\xa5 sin verdensomspennende narkotikatrafikk, prostitusjon og hvitvasking av penger, en sum som bestrides av gruppen selv, som ogs\xc3\xa5 mener at handlinger beg\xc3\xa5tt av enkeltmedlemmer ikke kan anf\xc3\xb8res mot organisasjonen. Det hevdes at det er vanskelig for politiet \xc3\xa5 infiltrere HAMC fordi det overlates til de nyeste rekruttene \xc3\xa5 utf\xc3\xb8re kriminelle handlinger._NEWLINE_HAMC hevder at medlemsmassen stort sett best\xc3\xa5r av lovlydige borgere som er blitt ofre for medienes sensasjons-jag. Men de presenterer likevel seg selv som en 1 %-klubb, en frase som ble introdusert da American Motorcyclist Association hevdet at 99\xc2\xa0% av alle MC-f\xc3\xb8rere er lovlydige. FBI og Criminal Intelligence Service Canada anser klubben som en \xc2\xaboutlaw motorcycle gang\xc2\xbb (kriminell motorsykkelklubb). F\xc3\xb8lgelig er det \xc3\xa5 v\xc3\xa6re medlem i seg selv en kriminell handling i Canada. I provinsen Quebec hevder politiet at HAMC kontrollerer mye av den organiserte kriminaliteten i provinsen. Dette st\xc3\xb8ttes av kriminologer som mener at det kan myndighetene selv ta mye av ansvaret for etter en politikk fra 1970-tallet som tok sikte p\xc3\xa5 \xc3\xa5 bekjempe mafiaen i Montr\xc3\xa9al med det resultat at HAMC fikk anledning til \xc3\xa5 vokse seg dominante i vakuumet som oppsto. I \xc3\xa5rene siden 1994 har gjengkriger i provinsen krevd mer enn 100 menneskeliv (inkludert en forbipasserende som ble drept av en bilbombe), 84 bombeangrep, 130 tilfeller av brannp\xc3\xa5settelse, og 9 savnede personer._NEWLINE_I Norge mener ogs\xc3\xa5 Kripos at HAMC er en kriminell motorsykkelklubb. Utlendingsdirektoratet (UDI) har i et rundskriv hevdet at det foreligger hjemmel for p\xc3\xa5gripelser og bortvisninger av personer i  1\xc2\xa0%-motorsykkelmilj\xc3\xb8et. I 2011 ble 25 personer p\xc3\xa5grepet da HAMC -medlemmer og sympatis\xc3\xb8rer kom for \xc3\xa5 delta p\xc3\xa5 fest i Rogaland. Flere av dem utvist fra landet. I 2011 ble den antatte leder av HAMC i Norge funnet skyldig i trusler, ran og grove narkotikaforbrytelser, og d\xc3\xb8mt til fire \xc3\xa5r og ni m\xc3\xa5neders fengsel. I en annen sak samme \xc3\xa5r ble han d\xc3\xb8mt for grovt heleri og skattesvik, samt flere mindre forhold. For dette ble han d\xc3\xb8mt til ett \xc3\xa5r og tre m\xc3\xa5neders fengsel. If\xc3\xb8lge tall fra Kripos i 2012 er 120 Hells Angels-medlemmer er domfelt over 400 ganger, for tilsammen n\xc3\xa6rmere 1 000 brudd p\xc3\xa5 straffeloven. Domfellelsene gjelder blant annet grov vold, voldtekt, alvorlige narkotikaforbrytelser og trusler._NEWLINE_Hells Angel's hovedkvarter p\xc3\xa5 Alnabru ble tatt i beslag av Oslo-politiet i oktober 2013 etter en rassia hvor de tok beslag i flere v\xc3\xa5pen. Bakgrunnen for aksjonen var at p\xc3\xa5talemyndigheten mente eiendommen ble brukt til kriminell virksomhet etter at politiet gjorde flere v\xc3\xa5penbeslag der i februar 2010 og januar 2011.\n_START_SECTION_\nRolling Stones-konserten i Altamont\n_START_PARAGRAPH_\nEt av de mer voldsomme innslagene i HAMCs historie skjedde under en konsert med Rolling Stones i Altamont, California, i 1969. HAMC-medlemmer var blitt leid inn som vakter for en kompensasjon som er hevdet \xc3\xa5 inkludere \xc3\xb8l til en verdi av 500 USD. Under l\xc3\xa5ta Under My Thumb oppsto det klammeri foran scenen. Klammeriet endte med at HAMC-medlemmet Alan Passaro stakk i hjel Meredith Hunter som hadde trukket fram en pistol. Passaro ble senere frikjent fordi drapet skjedde i selvforsvar.\n_START_SECTION_\nVietnam-krigen\n_START_PARAGRAPH_\nUnder Vietnam-krigen i 1960-\xc3\xa5rene, tilb\xc3\xb8d HAMC sine tjenester til de amerikanske styrkene i utlandet. Selv om de aldri fikk lov til dette, ble tilbudet fra HAMC oppfattet som et svik mot alle dem som idoliserte biker-motkulturen. De mente HAMC inngikk en allianse med myndighetene. Seks medlemmer av The John Brown Brethren, en liten, voldelig gruppe anti-krigsaktivister, angrep HAMC i San Francisco og drepte fire medlemmer."